Na temelju članka 15. stavka 2. Zakona o javnoj nabavi (Narodne novine, broj 120/16) i članka 47. Statuta Osnovne škole Svete Ane u Osijeku, Školski odbor Osnovne škole Svete Ane u Osijeku na sjednici održanoj dana 10. prosinca 2018. godine i na sjednici održanoj 31. prosinca 2020. godine donio je

P R A V I L N I K

o postupcima jednostavne nabave

(pročišćeni tekst)

I. OPĆA ODREDBA

Članak 1.

Ovim se Pravilnikom uređuju postupci, pravila i uvjeti za nabavu robe i usluga u Osnovnoj školi Svete Ane u Osijeku (u daljnjem tekstu: Naručitelj) čija je procijenjena vrijednost bez poreza na dodanu vrijednost (PDV) manja od 200.000,00 kuna te nabavu radova čija je procijenjena vrijednost bez poreza na dodanu vrijednost (PDV) manja od 500.000,00 kuna (u daljnjem tekstu: jednostavna nabava), na koju se ne primjenjuje Zakon o javnoj nabavi.

**II. NAČELA JAVNE NABAVE**

**Članak 2.**

U provedbi postupaka nabave iz ovoga Pravilnika, Naručitelj je obvezan poticati tržišno nadmetanje gdje god je to moguće, osigurati jednak tretman svim gospodarskim subjektima koji sudjeluju u postupku nabave te transparentnost postupaka.

Naručitelj je obvezan primjenjivati odredbe ovoga Pravilnika na način koji omogućava učinkovitu nabavu te ekonomično i svrhovito trošenje proračunskih sredstava.

**III. POSTUPAK JEDNOSTAVNE NABAVE**

Članak 3.

Postupak jednostavne nabave u smislu ovoga Pravilnika je Izravno ugovaranje.

Članak 4.

Izravno ugovaranje u pravilu se provodi za nabavu robe i usluga čija je procijenjena vrijednost bez PDV-a manja od 200.000,00 kuna i nabavu radova čija je procijenjena vrijednost bez PDV-a manja od 500.000,00 kn

Izravno ugovaranje je postupak nabave u kojem Naručitelj izdaje narudžbenicu ili sklapa ugovor s jednim ili više gospodarskih subjekata za nabavu roba i usluga odnosno radova čija je procijenjena vrijednost do 50.000,00 kn bez PDV-a.

Za nabavu roba i usluga čija je procijenjena vrijednost od 50.000,00 kn do 200.000,00 kn bez PDV-a i za radove čija je procijenjena vrijednost od 50.000,00 kn do 500.000,00 kn bez PDV-a, Izravno ugovaranje Naručitelj provodi na način da se nakon prikupljene najmanje tri (3) ponude izdaje narudžbenica ili sklapa ugovor s jednim ili više gospodarskih subjekata.

Narudžbenica ili poziv za sklapanje ugovora upućuje se gospodarskom subjektu u pravilu elektroničkom poštom, a iznimno telefonski ili telefaxom.

**Članak 5.**

Na izdavanje narudžbenica, odnosno sklapanje ugovora iz članka 4. ovog Pravilnika primjenjuje se važeća Procedura stvaranja ugovornih obveza za koje nije obvezna javna nabava.

O izdanim narudžbenicama i sklopljenim ugovorima obvezno se vodi evidencija.

IV. KRITERIJ ZA ODABIR PONUDE U POSTUPKU JEDNOSTAVNE NABAVE

Članak 6.

Kriteriji za odabir ponude u postupcima jednostavne nabave mogu biti najniža cijena ili ekonomski najpovoljnija ponuda.

Ako se kao kriterij koristi ekonomski najpovoljnija ponuda, osim kriterija cijene mogu se koristiti i drugi kriteriji povezani s predmetom nabave kao što su: kvaliteta, tehničke prednosti, estetske i funkcionalne osobine, ekološke osobine, operativni troškovi, ekonomičnost, rok isporuke ili rok izvršenja, jamstveni rok i drugo.

**Članak 7.**

Pri provedbi ovog Pravilnika naručitelj je dužan voditi računa o eventualnom sukobu interesa ovlaštenih osoba. Na sukob interesa na odgovarajući način se primjenjuju odredbe Zakona o javnoj nabavi i drugih propisa.

V. REGISTAR UGOVORA JEDNOSTAVNE NABAVE

Članak 8.

Naručitelj je obvezan voditi registar sklopljenih ugovora jednostavne nabave i objaviti ga na Profilu Naručitelja –Javna nabava.

VI. ZAVRŠNE ODREDBE

Članak 9.

Ovaj Pravilnik će se objaviti na internetskoj stranici Osnovne škole Svete Ane u Osijeku.

Stupanjem na snagu ovog Pravilnika prestaje važiti Pravilnik o provedbi postupaka jednostavne nabave, KLASA: 003-05/17-01/14, URBROJ: 2158/09-17-01-2 od 26. lipnja 2017. godine.

KLASA: 003-05/18-01/13

URBROJ: 2158/09-18-06-1

Osijek, 11. prosinca 2018.

Predsjednica školskog odbora

\_\_\_\_\_\_\_\_\_\_\_\_\_\_\_\_\_\_\_\_\_\_

Suzana Barišić

Ovaj Pravilnik je objavljen na oglasnoj ploči naručitelja dana 11. prosinca 2018., a stupa na snagu dana 19. prosinca 2018.

Ravnateljica škole:

\_\_\_\_\_\_\_\_\_\_\_\_\_\_\_\_\_\_\_\_\_

Emina Šinka

Ovaj Pravilnik stupa na snagu osmog dana od dana objave na mrežnoj stranici i oglasnoj ploči škole.

KLASA: 003-05/20-01/16

URBROJ: 2158-09-08-20-01

Osijek, 29. prosinac 2020.

Predsjednica školskog odbora

\_\_\_\_\_\_\_\_\_\_\_\_\_\_\_\_\_\_\_\_\_\_

Suzana Barišić

Ovaj Pravilnik je objavljen na oglasnoj ploči Naručitelja dana 4. siječnja 2021., a stupa na snagu dana 12. siječnja 2021 .

Ravnateljica škole:

\_\_\_\_\_\_\_\_\_\_\_\_\_\_\_\_\_\_\_\_\_

Emina Šinka